Topeliuksenkadun ratikan alta lähtevät pysäköintipaikat on tarkoitus korvata Töölössä kaventamalla jalkakäytäviä vinoparkkeerauksen tieltä. Se tuo todella huonoa katumiljöötä.

Näin ei pitänyt käydä. Vähän aikaa sitten kaavoitimme 800 autopaikkaa Töölönkadulle hotellin alle, koska tiedettiin, että Topeliuksenkadulta poistuu pysäköintipaikkoja. Miksi ne pitää toiseen kertaan korvata?

Kaikilla uusilla tiheästi rakennetuilla asuinalueilla autopaikat ovat maan alla ja niin niiden tietysti pitäisi olla myös Töölössä. Uusilla rakennuksilla myös Töölössä ja esimerkiksi Katajanokalla pysäköinti on järjestettävä tontilla – ja jos se ei ole mahdollista, vaikka kadun alla, kuten Kirkkohallituksen asunnoiksi muuttuvan talon kohdalla. Siitä tulikin sitten tosi kalliita paikkoja. Jotain tuotantokustannuksista kertoo, että niitä yritetään kaupata 145 000 euron hintaan muillekin. (Heh!)

Tavallaan uudet ja vanhat kiinteistöt ovat kovin eriarvoisessa asemassa. Uusissa pitää maksaa pysäköinnistä kymmeniä tuhansia euroja paikkaa kohden ja vanhat saavat pysäköidä asukaspysäköintitunnuksen turvin käytännössä ilmaiseksi – kuukausi maksaa 28 € eli euron päivässä. Muilta kadunvarsipysäköinti maksaa neljä euroa tunnissa.

Nyt Töölönkadun autoluola on valmis, mutta paikat ovat tyhjillään. Se, etteivät nämä hallipaikat mene kaupaksi, johtuu tietysti käytännössä ilmaisesta asukaspysäkönnistä. Kukaan ei halua maksaa niin paljon auton säilyttämisestä, kun kadunvarresta saa kätevästi paikan eurolla/päivä. Uusien talojen asukkaiden pitää kuitenkin maksaa vielä enemmän kuin Töölönkadun hallissa – pitää maksaa, vaikka ei edes omistaisi autoa.

Kun jokin on kovin halpaa, sen kysyntä ylittää tarjonnan. Niin myös Töölön asukaspysäköintipakkojen on käynyt. Pysäköintitunnuksia on myyty paljon enemmän kuin on paikkoja. Kun tunnuksen hinta nousi kolmesta eurosta kuussa vajaaseen kymmeneen euroon, tunnusten määrä pieneni kolmellatuhannella. Kannatti maksaa se kymppi kuussa, koska tämän jälkeen autopaikka löytyi paljon helpommin. Tämän takia moni töölöläinen autoilija on pyytänyt, että asukaspysäköintitunnuksen hintaa nostettaisiin.

Autoja ei saada koskaan maan alle, jos asukaspysäköinti on lähes ilmaista. Jos ollaan sitä mieltä, että veronmaksajien on tuettava pysäköintiä, senkin voisi tehdä edes älykkäästi.

Jokaisen töölöläisen autoilijan edun mukaista olisi, että toiset autoilijat veisivät autonsa Töölönkadun pysäköintilaitokseen. Pitäisi siis tehdä tasaus: Nostetaan asukaspysäköintitunnuksen hintaa ja käytetään tulot hallipaikkojen subventointiin. Tämä on kuitenkin puliveivausta.

Johdonmukaisempaa olisi määrätä oikea hinta asukaspysäköintitunnukselle markkinoilla. Lasketaan liikkeelle niin monta tunnusta kuin on asukaspysäköintipaikkoja (tai vähän vähemmän, koska 100 prosentin täyttöaste on liikaa) ja huutokaupataan ne. Hinta varmaan nousisi Töölössä ja Töölönkadun hallikin alkaisi saada asiakkaita.

Näin vältettäisiin myös se vinoparkkeeraus.

[Julkaisin tämän maanantaina 13.1. Sattumalta tiistaina 14.1. ilmestyi Hesarissa juttu Töölönkadun tyhjästä pysäköintihallista. Jutun tietojen pohjalta täsmensin hallin koon 800 autopaikkaan ja korjasin asukaspysäköintitunnuksen hinnan 28 euroksi]